АКСЮЦІК Мікалай Іванавіч [3.04.1959, в. Малыя Сяхновічы, – 5.03.2010, Мінск], кандыдат педагагічных навук, дацэнт кафедры менеджменту сацыякультурнай дзейнасці Беларускага дзяржаўнага ўніверсітэта культуры. Тэма дысертацыі, абароненай у Ленінградскім дзяржаўным інстытуце культуры імя Н.К. Крупскай : “Клуб у сістэме экалагічнага выхавання” (1985). Аўтар кніг “Сацыяльная педагогіка” (2007, у сааўтарстве), “Асваенне і развіццё фальклору як сродку актывізацыі сацыяльна-культурнай дзейнасці моладзі сяла” (2008). У 2011 і 2012 гадах ужо пасмяротна выдавалася яго апошняя праца “Арганізацыя гастрольнай дзейнасці вандроўнага цырка”. Пяру Мікалая Аксюціка належыць афіцыйны гімн нашага горада “Жабінка, Жабінка – мілы гарадок”.